32006R1919
L 380/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1919/2006 AL COMISIEI
din 11 decembrie 2006
de adaptare a mai multor regulamente referitoare la organizarea comună a piețelor în sectorul laptelui și al produselor lactate, având în vedere aderarea Bulgariei și României la Uniunea Europeană
COMISIA COMUNITĂȚILOR EUROPENE,
având în vedere Tratatul de aderare a Bulgariei și României, în special articolul 4 alineatul (3),
având în vedere Actul de aderare a Bulgariei și României, în special articolul 56,
întrucât:
(1)
Este necesar să se aducă anumite modificări tehnice mai multor regulamente ale Comisiei referitoare la organizarea comună a piețelor în sectorul laptelui și al produselor lactate, pentru a proceda la adaptările necesare, având în vedere aderarea Bulgariei și României la Uniunea Europeană.
(2)
Anexa V la Regulamentul (CE) nr. 2771/1999 al Comisiei din 16 decembrie 1999 de stabilire a normelor de aplicare a Regulamentului (CE) nr. 1255/1999 al Consiliului privind măsurile de intervenție pe piața untului și smântânii (1) corespund clasei de calitate a untului produs în statele membre eligibile pentru a beneficia de ajutorul la depozitarea privată. Este necesar să se includă în această anexă clasa de calitate națională a Bulgariei și României.
(3)
Anexa II la Regulamentul (CE) nr. 2799/1999 al Comisiei din 17 decembrie 1999 de stabilire a normelor de aplicare a Regulamentului (CE) nr. 1255/1999 privind acordarea de ajutoare pentru laptele degresat și laptele praf degresat pentru hrana animalelor și vânzarea acestui tip de lapte praf degresat (2) include o listă de produse, defalcate pe stat membru, pentru care este necesar să se comunice periodic Comisiei prețurile de piață, cu condiția să existe schimburi reprezentative pentru produsele menționate anterior. Este necesar să extindă această anexă la lista produselor reprezentative pe piața Bulgariei și a României.
(4)
Regulamentul (CE) nr. 2535/2001 al Comisiei din 14 decembrie 2001 de stabilire a normelor de aplicare a Regulamentului (CE) nr. 1255/1999 al Consiliului privind regimul importurilor de lapte și produse lactate și deschiderea unor contingente tarifare (3) prevede deschiderea de contingente pentru Bulgaria și România, precum și dispozițiile privind punerea lor în aplicare. Prin urmare, este oportun să se elimine articolul 5 litera (b), articolul 19 alineatul (1) litera (a) și anexa I.B din regulamentul menționat anterior.
(5)
Articolul 18 alineatul (1) litera (d), articolul 21 alineatul (1) litera (d), articolul 28 alineatul (1) litera (d), articolul 37 și articolul 44 alineatul (1) din Regulamentul (CE) nr. 2535/2001 prevăd anumite mențiuni în toate limbile Comunității. Este necesar ca aceste articole să includă, de asemenea, mențiunile de mai sus în limbile bulgară și română.
(6)
Articolul 2 din Regulamentul (CE) nr. 580/2004 al Comisiei din 26 martie 2004 de stabilire a unei proceduri de licitație pentru restituirile la export pentru anumite produse lactate (4) definește modalitățile de deschidere a unei invitații permanente de participare la licitație. Regulamentul (CE) nr. 581/2004 al Comisiei din 26 martie 2004 de deschidere a unei invitații permanente de participare la licitație pentru restituirile la export care privesc anumite tipuri de unt (5) și Regulamentul (CE) nr. 582/2004 al Comisiei din 26 martie 2004 de deschidere a unei invitații permanente de participare la licitație pentru restituirile la export cu privire la laptele praf degresat (6) prevăd invitații de participare la licitație separate pentru produsele în cauză. Regulamentele (CE) nr. 581/2004 și (CE) nr. 582/2004 fac trimitere la schimburile comerciale dintre Bulgaria și România. Este necesar să se elimine aceste referințe începând cu data de aderare a acestor două state. Pe de altă parte, ar trebui să se includă numele și adresa autorităților competente pentru procedurile de licitație în Bulgaria și România.
(7)
Anexele VII, XIII, XV și XVI la Regulamentul (CE) nr. 1898/2005 al Comisiei din 9 noiembrie 2005 de stabilire a normelor de aplicare a Regulamentului (CE) nr. 1255/1999 al Consiliului în ceea ce privește măsurile de comercializare a smântânii, untului și a untului concentrat pe piața comunitară (7) includ anumite mențiuni în toate limbile Comunității. Este necesar ca aceste anexe să includă, de asemenea, mențiunile de mai sus în limbile bulgară și română.
(8)
Anexa IV la Regulamentul (CE) nr. 1282/2006 al Comisiei din 17 august 2006 de stabilire a normelor speciale de aplicare a Regulamentului (CE) nr. 1255/1999 al Consiliului în ceea ce privește licențelede export și restituirile la export în sectorul laptelui și produselor lactate (8) include anumite mențiuni în toate limbile comunitare ale statelor membre. Este necesar ca aceste anexe să includă, de asemenea, mențiunile de mai sus în limbile bulgară și română.
(9)
Prin urmare, este necesar să se modifice în consecință Regulamentele (CE) nr. 2771/1999, (CE) nr. 2799/1999, (CE) nr. 2535/2001, (CE) nr. 581/2004, (CE) nr. 582/2004, (CE) nr. 1898/2005 și (CE) nr. 1282/2006,
ADOPTĂ PREZENTUL REGULAMENT:
Articolul 1
Anexa V la Regulamentul (CE) nr. 2771/1999 se înlocuiește cu textul care figurează la anexa I la prezentul regulament.
Articolul 2
Anexa II la Regulamentul (CE) nr. 2799/1999 se înlocuiește cu textul care figurează la anexa II la prezentul regulament.
Articolul 3
Regulamentul (CE) nr. 2535/2001 se modifică după cum urmează:
1.
La articolul 5 litera (b) se elimină.
2.
La articolul 18 alineatul (1) litera (d) se înlocuiește cu următorul text:
„(d)
la rubrica 20, numărul contingentului și una dintre mențiunile care figurează la anexa XV.”
3.
La articolul 19 alineatul (1) litera (a) se elimină.
4.
La articolul 21 alineatul (1) litera (d) se înlocuiește cu următorul text:
„(d)
la rubrica 20, una dintre mențiunile care figurează la anexa XVI.”
5.
La articolul 28 alineatul (1) litera (d) se înlocuiește cu următorul text:
„(d)
la rubrica 20, după caz, numărul contingentului, numărul licenței IMA 1 și data eliberării sale sub forma uneia dintre mențiunile care figurează la anexa XVII.”
6.
La articolul 37 primul paragraf se înlocuiește cu următorul text:
„Prin derogare de la articolul 26 din Regulamentul (CE) nr. 1291/2000, organismul emitent competent aplică, la rubrica 20 a licenței, una dintre mențiunile care figurează la anexa XVIII.”
7.
La articolul 44 alineatul (3) primul paragraf se înlocuiește cu următorul text:
„Atunci când s-a efectuat un control fizic, una dintre mențiunile care figurează la anexa XIX se aplică la rubrica 32 a licenței de import sau la rubrica de mesaje în cazul unei licenței electronice.”
8.
Anexa I.B se elimină.
9.
Textul care figurează la anexa III la prezentul regulament se adaugă ca anexele XV - XIX.
Articolul 4
Regulamentul (CE) nr. 581/2004 se modifică după cum urmează:
1.
La articolul 1 alineatul (1), al doilea paragraf se înlocuiește cu următorul text:
„Produsele prevăzute la primul paragraf sunt destinate să fie transportate către toate destinațiile, cu excepția Andorei, Ceutei și Melillei, Gibraltarului, Statelor Unite ale Americii și Sfântului Scaun.”
2.
Anexa se înlocuiește cu textul care figurează la anexa IV la prezentul regulament.
Articolul 5
Regulamentul (CE) nr. 582/2004 se modifică după cum urmează:
1.
La articolul 1, alineatul (1) se înlocuiește cu următorul text:
„(1) O invitație permanentă de participare la licitație se deschide în scopul stabilirii restituirilor la export pentru laptele praf degresat prevăzut la anexa I secțiunea 9 la Regulamentul (CEE) nr. 3846/87 al Comisiei (9), prezentat în saci a căror greutate netă minimă este de 25 de kilograme, conținând o proporție maximă de 0,5 de materii nelactice adăugate care aparțin codului de produs ex ex 0402 10 199 000, destinat exportului către toate destinațiile, cu excepția Andorei, Ceutei și Melillei, Gibraltarului, Statelor Unite ale Americii și Sfântului Scaun.
2.
Anexa se înlocuiește cu textul care figurează la anexa V la prezentul regulament.
Articolul 6
Regulamentul (CE) nr. 1898/2005 se modifică după cum urmează:
1.
Anexa VII se înlocuiește cu textul care figurează la anexa VI la prezentul regulament.
2.
Anexa XIII se înlocuiește cu textul care figurează la anexa VII la prezentul regulament.
3.
Anexele XV și XVI se înlocuiesc cu textul care figurează la anexa VIII la prezentul regulament.
Articolul 7
Anexa IV la Regulamentul (CE) nr. 1282/2006 se înlocuiește cu textul care figurează la anexa IX la prezentul regulament.
Articolul 8
Prezentul regulament intră în vigoare sub rezerva și la data intrării în vigoare a Tratatului de aderare a Bulgariei și României.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 decembrie 2006.